Matovič, Igor, podpredseda vlády a minister financií SR (2022-05-20):
Dovoľte mi, aby som zareagoval. Ono si to v podstate pýta táto situácia. Aj kolega Sulík sa k tomu vyjadril, jasné, že kebyže aj teda cez faktickú sa mám vyjadrovať, tak zrejme by som to nestihol. Treba si asi v tejto chvíli naliať čistého vína. Osobne som viedol štrnásť rokovaní so stranou SaS o pomoci rodinám od septembra minulého roku. Štrnásť rokovaní! V polovičke niekde bol predstavený plán, ktorý som nazval daňová revolúcia, ktorej prvá časť bola tá rodinná revolúcia alebo to, čo v podstate, o čom tu teraz rokujeme. Potom sme mali tri poctivé hĺbkové stretnutia v Liberálnom dome. Áno, išiel som tam do toho liberálneho brlohu odpovedať na otázky a trikrát asi po tri hodiny, dostal som na konci semaforček 21 farieb, teda s čím súhlasia, s čím nesúhlasia. Potom bol poverený pán štátny tajomník Oravec, teda že on môže viesť tie rokovania a všetko, čo dohodne, to platí. A zrazu keď teda sme si ho pozvali na ministerstvo financií, prišiel tam štátny tajomník Oravec a zrazu tie farbičky, ktoré verejne aj prezentovali teda, že to sú postoje k tým mojím návrhom, zrazu farbičky vôbec neplatili. Potom hovorím: Prepáč, však teda dobre, tak tam ste hovorili, že to platí, lebo teda vy ste strana odborníkov, vy ste to odborne posúdili a stačí, že vám to, že ste to povedali v médiách, a zrazu teraz už, keď potrebujeme, aby to platilo, zrazu už neplatí. Zrazu už ani daňový bonus neplatí, už ani rodinné prídavky neplatia a zrazu už chcete robiť čáry-máry a teda tak dobre, poďme sa dohodnúť. Vieš čo? Ja sa nemôžem dohodnúť. Ja sa musím opýtať Riša. Počkaj, jak sa musíš opýtať Riša, však nám na koaličnej rade povedal, že Jano Oravec je poverený, čo Jano Oravec dohodne v tejto veci, to platí. To ja si netrúfam, to ja sa musím opýtať Riša a chalanov, to ako oni sa musia vyjadriť. Ja nebudem za nich rokovať. Hlava XXII. Štrnásť takýchto rokovaní, keď aj pán Krajčír sa tu vyjadril alebo ľudia z ostatných dvoch koaličných strán, poviem tej prorodinnej časti koalície, teda myslím stranu SME RODINA a ZA ĽUDÍ, tak sú mi svedkom, že to potom boli hĺbkové stretnutia na koaličnej rade, kde pokaždé boli zástupcovia SaS iní. Predstavte si viesť naozaj v serióznej veci, v situácii, keď státisíce rodín sú v núdzi, viete, že je obrovský verejný tlak, obrovský tlak na ich peňaženky, na ich živobytie, vy ako vláda máte v rukách poverenie cez voľby, že máte spravovať štát a pomáhať ľuďom v núdzi, médiá sa vás pýtajú, ľudia sa vás pýtajú, kedy konečne tá pomoc bude, a oni na každé jedno rokovanie pošlú iný vyjednávací tím. Ak náhodou niekto niečo dohodne, na druhý deň predseda strany povie, to ma nezaujíma, ja rozhodujem. A dokolečka! O tomto boli rokovania s naším koaličným partnerom o pomoci ľuďom. Až sme si tri koaličné strany povedali, že stačilo, my sa za to hanbiť nebudeme. My tie rodiny cez palubu nehodíme. A keď vy jednoducho, bohužiaľ, naši koaliční partneri z SaS, necítite a nie je pre vás asi rodina hodnota a necítite to ohrozenie rodiny, pre nás jednoducho rodina hodnota je. My tie rodiny cez palubu nehodíme, nech si budete robiť z toho srandu akúkoľvek, ale váš prístup k rodine je vidieť v odvodovom bonuse vášho predsedu. Celková podpora, ktorú vy navrhujete aj vo vašom odvodovom bonuse, lebo s týmto programom ste kandidovali, na dieťa v rodine je 20 % zo životného minima. Dvadsať percent zo životného minima! Podotýkam, že dnes je životné minimum 218 eur. 20 %, viete počítať, 43 eur. Pozor, v hrubom! To ešte treba zdaniť, dokopy 47 %. Podpora, celková podpora pre dieťa v rodine. Čiže príjmy, rodina, do svojho náručia jedno dieťa. Hops, 25 eur. Aj prídavky, daňový bonus, aj všetko, komplet podpora. Na druhé dieťa dvojnásobok, okej, veľká to štedrosť, na druhé dieťa v rodine 50 eur mesačne aj prídavok, aj daňový bonus. Na tretie dieťa okolo 40 eur a potom už na každé ďalšie dieťa vám, vám strane SaS, každé ďalšie dieťa je hodné podpory 13 eur. Dokopy prídavky a daňové bonusy trinásť eur mesačne. A keď tu niekto povedal, že z toho vystúpenia Richarda bolo zrejmé, že vlastne už rodina, ktorá prijme štvrté, piate, šieste dieťa, že pre vás je menejcenná, tak áno, z toho vystúpenia to bolo zrejmé. Z vašich parametrov, ako ste nastavili parametre podpory rodiny v odvodovom bonuse, je zrejmé, že pre vás rodina, ktorá prijme štvrté dieťa, piate, šieste, siedme, a poctivo tí rodičia chodia do práce, poctivo sa o tie deti starajú, čo je normálny štandard na Orave, keď tam idete, pre vás taká rodina je menejcenná. Mňa to veľmi-veľmi mrzí. A preto som hrdý aj na ten návrh, ktorý predkladáme, že my tu nerobíme tento fašistický skríning rodín, že hodná rodina je len tá, ktorá má maximálne dve deti, lebo však to je teda dnes nejaký štandard a poďme trestať rodiny, ktoré prijmú viacej detí. Možno práve opačne, by sme mali byť vďační tým rodinám na Orave, že tam je dvakrát vyššia pôrodnosť ako inde na Slovensku. A nemyslím si, že tá Orava to sú nejakí asociáli, vyvrheli, ktorí sa správajú k výchove svojich detí nejako nepríkladne. Ale vy podľa vašeho návrhu, podľa vašeho programu, ktorým tu pätnásť rokov Slovensko oblbujete, tak vy hovoríte, že štvrté, piate, šieste poctivo vychovávané dieťa je hodné 5,5 % zo životného minima po zdanení. Trinásť eur! Hanba! Prepáčte. Holt, áno, je toto spor medzi nami a vami. Bol by som veľmi rád, aby sme ho viedli v slušnej podobe, čo sa veľakrát teda nestáva alebo nedarí počas týchto dní a týždňov a možno ani nebude. Jednoducho vy tej rodine neprikladáte váhu. Pre vás omnoho dôležitejšie je chrániť zisky zbohatlíkov, monopolov, ktorým my sme navrhli, aby sme im zvýšili daň. Áno, aby namiesto 21 %, čo platia normálne firmy, 200-tisíc firiem na Slovensku, aby tých necelých 100 firiem platilo 33. A čo by sa im stalo? Čo by sa im stalo? Odpadlo by im z krásy? Z tých desiatok a stoviek miliónov ziskov, že by teda museli sa o trošičku, jednu osminku, že by zaplatili zo zisku navyše štátu a že by sa podelili a že by sme z toho mohli financovať rodinnú politiku? Tu sa ukazuje naozaj, kto za koho kope. Kto za koho kope? Vy za zbohatlíkov, za výrobcov alkoholu, za prevádzkovateľov hazardu, zrejme aj za Slovnaft, keď zablokujete daň, daň z dovozu ruskej ropy, a tí, čo podporia tento návrh, kopú, áno, kopú za rodiny. A že vy budete tých ľudí nazývať, ako ich Richard tu nazval, užitočnými idiotmi, mne to je mimoriadne ľúto. Nazvať poslanca Národnej rady, ktorý hlasuje, uprednostní, pri tomto výbere uprednostní rodiny s deťmi pred zbohatlíkmi, producentmi alkoholu, prevádzkovateľmi hazardu, ktorých ste uprednostnili vy, týchto nazývať užitočnými idiotmi, je podlé a nemorálne. A nie v súlade s pravdou. Osobne si myslím, že užitočným idiotom v takejto chvíli, v takejto ťažkej dobe pre rodiny sú práve tí, ktorí uprednostňujú zbohatlíkov, monopoly, prevádzkovateľov hazardu a výrobcov alkoholu. To, čo robíte vy. Čiže dovoľte mi úprimnosť, naozaj si myslím, že vy ste užitoční idioti Richarda Sulíka, jeho ideológie ultraliberálnej zo začiatku 18. storočia v súlade s tým, že však teda kto náhodou nedokáže ťahať jak všetci ostatní, tak nech sa niekde vonku napasie a však prečo by sa o neho staral štát. V tejto situácii, kde sa nachádzame, duplom po vojne na Ukrajine, presadzovať úlet, úlet, ktorý ešte ani jeden jediný ekonóm, odborník na Slovensku nepodporil v duchu daňovej brzdy, čo v podstate v preklade znamená, že nepomáhajme nikomu, nechajme, každý nech si zarobí a keď si zarobí, má, a keď si nezarobí, nech sa pase, tak je naozaj úlet hodný zápisu do histórie. Nebudeme s tým súhlasiť, pardon, je to niečo, čo by extrémnym spôsobom poškodilo slabších, chorých, áno, ľudí, ktorí sa možno nenarodili s tými danosťami, ktorý by extrémnym spôsobom poškodilo rodiny. A áno, je to zápas o charakter tohto štátu. Toto hlasovanie a tento návrh je zápas o charakter tohto štátu. Chceme ho vytrhnúť z rúk ľudí, ktorí si myslia, že všetci sú zdraví, všetci sú schopní, všetci sú bohatí a všetci môžu stáť pevne na vlastných nohách. Ktorí si myslia, že štvrté dieťa v rodine je hodné dokopy podpory 13 eur mesačne. Ja by som sa hanbil byť poslancom strany, ktorá háji takýto program a takýto prístup. Keď Richard hovorí, že prečo tak narýchlo, tak ti hovorím ešte raz, štrnásťkrát som rokoval so zástupcami SaS. To boli dokopy desiatky hodín. Trikrát, štyrikrát sme rokovali ako koaličné strany všetky na koaličných radách, na ktoré ty si nechodil, alebo keď si prišiel, prišiel si na pätnásť minút, na pol hodinu, otočil sa na opätku, povedal, že sme všetci blbci, len ty si lietadlo, a odišiel si preč. Ale tak to aj vyzeralo. Ako dokedy sme sa mali hanbiť pred tými rodinami? Dokedy sme sa mali hanbiť pred tými núdznými na Slovensku? Prepáč, aj teraz si tu prišiel, tak jak, dovolím si paralelu, jak, prišiel si alebo pristál si tu jak Riško z Gurunu a zrazu súkaš takéto riešenie, také, také. Prečo ste s tými riešeniami neprišli na tie rokovania? Štrnásť rokovaní sme spolu mali. Štyri zásadné koaličné, kde sme sa bavili, kde sme od vás chceli, príďte, povedzte, komu teda pomôcť chcete. Ani raz: Ty sám si povedal: Ja si myslím, nerobme nič. A my sme takto čumeli jak sovy na vás, že či to naozaj myslíte vážne a či si naozaj myslíte, že aj my budeme robiť tak bezcitnú politiku voči ľuďom, že nerobme nič v tejto situácii. Ale keď toto si povedal, my sme si fakt povedali, že stačilo. Že nám to teraz vyčítate, že bojujete proti tomu, že chceme pomáhať rodinám, chceme pomáhať núdznym, no holt, tak to vydalo. Mali ste sa k nám aspoň trochu správať ústretovo, lebo to, čo my sme navrhovali, bolo pre núdznych a rodiny. A vy ste ich mali podľa toho prístupu na saláme. Jedno jediné zdrojové opatrenie, keď som na tabuľu napísal čo všetko potrebujeme tento rok zaplatiť okrem tejto pomoci, pomoci rodinám, áno, sám som tam musel napísať, že teda vyššie platy učiteľov, zdravotným sestrám, lekárom, a potom sa pýtame, teda že čo navrhujete, aké nejaké nové zdroje krytia, tak na štyroch koaličných rokovaniach ste boli schopní na horko ťažko, že sme to z vás, strany akože odborníkov, vyťahovali, jedno jediné opatrenie navrhnúť. Sedí tu Marián Viskupič ako predseda finančného výboru a tu sedí Branislav Gröhling ako minister školstva. A tu Marián Viskupič teda horko-ťažko na dopytovanie všetkých koaličných partnerov teda, teda povedzte jedno jediné krytie, nejaký zdroj financovania týchto priorít, čo tu ľudia si pýtajú a čo im musíme dať, tak hovorí: Mali by sme prepustiť štátnych zamestnancov, nemôžme predsa živiť 430-tisíc ľudí. Aby som teda povedal, čo sú štátni zamestnanci, to sú policajti, vojaci, áno, aj úradníci, ale aj zdravotné sestry, aj lekári a áno aj, podotýkam, učitelia, ktorých v patronáte mal vtedy jeho sused Branislav Gröhling. Ale on minútu pred tým hovoril, že myslí, si, že mali by sme prijať viacej učiteľov. Ja som predtým napísal na tabuľu zvýšme platy učiteľov alebo musíme zvýšiť platy učiteľom. Si viete predstaviť tú smiešnu situáciu, kedy vedľa seba sedia dvaja ľudia za tú istú stranu a po desiatkach hodín možno dopytovania konečne povedia jeden zdroj financovania, prepustíme štátnych zamestnancov, a vedľa neho sedí jeho minister, ktorý hovorí prijmime štátnych zamestnancov. Potom sme mu povedali, však vedľa teda sedí minister školstva, ktorý hovorí, že máme prijať práve štátnych zamestnancov – učiteľov, tak teda keď nie učiteľov, tak povedzte ktorých a koľko máme prepustiť štátnych zamestnancov. To už neni naša úloha, to už tie rezorty musia povedať. Ktoré rezorty to majú povedať? Kde vidíte navyše? Vidíte navyše policajtov? Vidíte navyše vojakov? Zaujímavé by bolo teraz počas vojny na Ukrajine. Vidíte navyše zdravotných sestier? Vidíte navyše lekárov? Vidíte navyše úradníkov? Povedzte kde, na ktorom ministerstve ich je navyše, my to urobíme. Necháme si poradiť od strany odborníkov. Nič. Takto prebiehali koaličné rokovania o pomoci ľuďom. Ja som sa hanbil, že som súčasťou takejto koalície, ktorá sa nechá terorizovať jedným koaličným partnerom len preto, lebo má tuto v srdci kameň. Lebo si myslí, že len tí, čo sú schopní a dostatočne bohatí, majú právo na dôstojný život. Nie. My si myslíme, že tento štát musí naplniť to, čo je napísané v ústave. Že sme sociálny a prorodinný štát. My nie sme štát egoistov. Je našou psou povinnosťou ľuďom pomôcť. A o tomto je tento návrh. Robiť si srandy a manipulovať s pravdou, že teraz prvýkrát vlastne vidím, alebo v utorok som prvýkrát videl, hoci od apríla majú návrhy k dispozícii, lebo sme ich posielali komplet ich vyjednávačovi štátnemu tajomníkovi Richarda Sulíka, je naozaj hrubá lož, podsúvanie lži a manipulovanie s pravdou a veľmi ma to mrzí. Ak by ste čo i len trochu ľuďom chceli pomôcť, dávno by sme rokovali spolu, ale s vami sa jednoducho nedalo, lebo vy ste chceli ľudí hodiť cez palubu a ústami vášho predsedu ste vyslovene povedali, keď sme sa teda pýtali, tak čo máme robiť, najlepšie nerobiť nič. To naozaj teraz, sme teraz si mali vyložiť nohy, založiť ruky a čakať, že nás ľudia vyženú? Že nás pohádžu do Dunaja a nechať ich napospas 10, 12, 13 percentnej inflácii. To naozaj toto znamená solidarita, ktorú máte v názve? Pýtam sa, ako máte trochu len že Boha pri sebe, prísť sem s tým a jeden, druhý, tretí, desiaty, aj Rišo hovoriť, predkladá Matovič, nezodpovedný minister, predkladá návrh, ktorý nie je krytý. Ktorý nehovorí o tom, odkiaľ zobrať peniaze. Vari ste to nie vy a váš predseda, ktorý povedal, nie nesúhlasíme so zdanením extrémne bohatých firiem a vyhodili ste 280 miliónov? Lebo to je vaše presvedčenie? Vari ste to neboli vy, ktorí ste z tohto návrhu vyhodili zdanenie alkoholu 1,09 eura s DPH navyše na jednu sedmičku tvrdého, a vyhodili ste takto 77 miliónov z tohto návrhu krytia? Vari ste to neboli vy? A chránili ste výrobcov alkoholu, kde najvýznamnejší výrobca alkoholu je extrémne blízky vašej strane. Vari ste to neboli vy, ktorí ste vyhodili z tohto návrhu 85 miliónov eur z vyššieho zdanenia prevádzkovateľov hazardu? Všetky zdroje ste vyhodili vy z tohto návrhu zákona, vy ste z neho urobili návrh, ktorý nie je krytý, a mne to idete vyčítať? Vari ste nie vy, ktorí tu vydierate verejne a vyhrážate sa, že budete vetovať aj zdanenie dovozu ruskej ropy, z ktorej môžme mať pri súčasnej marži 300 miliónov eur ročne? Vari ste to teda neni vy, tá nezodpovedná strana akože odborníkov, ktorá okráda tento štát o 720 miliónov daní od bohatých, od výrobcov alkoholu, od prevádzkovateľov hazardu? Od výrobcu alebo od jednej rafinérii, kde inak ten zisk skončí v Maďarsku? Toto je podľa vás zodpovedná politika voči verejným financiám? Toto je podľa vás? Že sabotovať návrh, vyhodiť odtiaľ všetky zdroje, lebo ja vetujem, vetujem, vetujem, hádžem sa o zem jak malý Riško, a potom, keď sem ten návrh príde, lebo jednoducho my tie rodiny nehodíme cez palubu, a potom vy mi budete vyčítať, že ja som nezodpovedný? Tak ja som nezodpovedný, alebo vy ste nezodpovední? (Reakcie z pléna.) Ja som nezodpovedný, tak? Za to, že ty si asociál, egoista, ja som nezodpovedný, tak?